钦定古今图书集成/理学汇编/文学典/第051卷 > 陆馀庆
## 钦定古今图书集成/理学汇编/文学典/第051卷 > 陆馀庆

按《唐书陆元方传》：“元方从父馀庆。馀庆，陈右卫将军
珣孙。方雅有祖风，已冠，名未显，兄元表唶曰：‘尔名宦
不立，奈何’？馀庆感激，闭户诵读三年，以博学称。举制
策甲科，补萧尉，累迁阳城尉。武后封嵩山，以办具劳，
擢监察御史。”圣历初，灵、胜二州党项诱北胡寇边，诏
馀庆招慰，喻以恩信，蕃酋率众内附，迁殿中侍御史、
凤阁舍人。后尝命草诏，殿上，恐惧不能得一词，降左
司郎中。久之，封广平郡公、太子右庶子。馀庆于寒品
晚进，必悉力荐藉，人有过，辄面折，退无一言。开元初，
为河南、河北宣抚使，荐富春孙逖、京兆韦述、吴兴蒋
洌、河南达奚珣，后皆为知名士。迁大理卿。终太子詹
事，谥曰庄雅。善赵贞固、卢藏用、陈子昂、杜审言、宋之
问、毕构、郭袭微、司马承祯释怀，一时号“方外十友。”馀
庆才不逮子昂等，而风流敏辩过之。初，武后时，酷吏
用事，中宗朝幸臣贵主，斜封大行，啖利啬祸之人，与
相干没，虽亟贵骤用，而戮不反踵。馀庆以道自将，虽
仕不赫赫，讫无悔尤。